Pornovideoiden jakamisesta syytetty Porno-Pirkko pohtii vielä vaihtoehtojaan. Eilen Porno-Pirkko aloitti yhteisöpalvelu Redditissä AMA:n eli kysymys-vastaus-keskustelun (Ask Me Anything).

Porno-Pirkko esiintyy nimimerkillä, sillä hän ei halua oikeaa nimeään julkisuuteen. Uusi Suomi ei tavoittanut Porno-Pirkkoa perjantaina kommentoimaan tai vahvistamaan Reddit-keskustelua.

Nimimerkin antamat tiedot kuitenkin viittaavat siihen, että kyseessä on sama henkilö, jota esimerkiksi piraattipuolueen eurovaaliehdokas Mika Isomaa kertoo haastatelleensa Uuden Suomen Puheenvuoron blogiinsa.

Porno-Pirkko sai viikolla kirjeen pornonkustantajan lakitoimistolta, jossa vaaditaan 600 euron hyvitysmaksua luvattomasta aikuisviihteen jakelusta.

Redditin käyttäjä kysyi Porno-Pirkolta, mitä elokuvia tämä oli ladannut vertaisverkosta.

- En tiedä. Jos en muuta ratkaisua keksi niin maksan. Jos en maksa, tulee kotietsinnät yms kaikki tavarat myllätään ja aikani viedään. Kirjeessä syytetään pornon jakamisesta, Porno-Pirkko vastasi Redditissä.

Hän kertoo käyttävänsä rahanpuutteen vuoksi yleistä oikeusavustajaa. Tekijänoikeuksien loukkauksen Porno-Pirkko kiistää Redditissä ja Isomaan haastattelussa.

Isomaalle Porno-Pirkko kuitenkin viittaa ”yhteen klikkaukseen”, jonka perusteella korvausta vaaditaan.

Redditissä Porno-Pirkko kertoo, että hän ja hänen miehensä pohtivat vielä, jatkavatko he asian käsittelyä oikeudessa:

- Katsotaan nyt.

Korvausvaatimuksen on lähettänyt lakiyhtiö. Porno-Pirkko ja hänen miehensä eivät käytä asiassa omaa juristia.

- Ei, ei meillä ole tietenkään omaa. Joku yleisneuvoja antava heebo vaan. Näytän kirjeet ja kysyn mites tekis. Tässä tilanteessa kaipaa fyysistä keskustelua, ahdistavaa joutua tappelemaan lakifirmojen kanssa, Porno-Pirkko sanoo Redditissä.

Nimimerkki PornoPirkko on luvannut vastata Redditissä uusiin kysymyksiin tänään kello 21:n jälkeen.

Uusi Suomi on jättänyt Porno-Pirkolle haastattelupyynnön, johon ei ole vielä vastattu.

Yhdysvaltalaisyhtiöiden korvauskampanjaa Suomessa hoitavasta asianajotoimistosta kerrotaan Uudelle Suomelle, että joitakin korvausvaatimuksia on peruttu alkuperäisten kirjeen saajien osalta.

Asianajotoimiston mukaan nämä henkilöt ovat kyenneet luotettavasti osoittamaan, että heidän ip-osoitettaan on todennäköisesti käyttänyt hyväkseen ulkopuolinen henkilö.

Aiheesta lisää tässä Uuden Suomen jutussa, jossa asianajotoimisto Hedman Partners kertoo korvausvaatimusten taustasta.